钦定古今图书集成/明伦汇编/氏族典/第215卷 > 何真
## 钦定古今图书集成/明伦汇编/氏族典/第215卷 > 何真

按《明外史何真传》：“真字邦佐，东莞人。少英伟，好书剑。
元至正初，为河源县务副使，转淡水场官，弃官养母。
海盗邵宗愚反，元帅府选真领前锋讨之，为同事所
忌，辞归，聚众保乡里。十四年，县人王成、陈仲玉作乱，
真赴告元帅府，帅受赂反捕真逃居坭冈，举兵攻成，
不克。久之，惠州人王仲刚与合兵，遂有循、惠二州，乃”
授惠阳路同知，擢广东分省参政，进江西、福建行省
右丞，仍治广赣州。熊天瑞欲图真，真击走之，广人赖
以完。累遣使由海道贡方物于朝。进资德大夫、行省
左丞。洪武元年，太祖命廖永忠取广东。永忠以书谕
真，遣都事刘克佐诣军门奉表以降。永忠闻于朝，擢
真江西行省参知政事，颇著声望。尢喜儒术。已，转山
东参政。寻命还广东，收集旧卒。事竣，仍莅山东。久之，
致仕，征云南，命真偕其子兵马指挥贵往规画军饷。
迁山西右布政使，再与贵勾军广东。擢贵镇南卫指
挥佥事。寻命真为浙江布政使，改湖广。复致仕，封东
莞伯。卒，子荣嗣，与弟贵及尚宝司丞宏皆坐蓝党死。
真弟迪疑祸及，遂作乱，被获，伏诛。福王时，赠真东莞
侯，谥《恭靖》。